Ettepanek: NÕUKOGU OTSUS, mille kohaselt lubatakse Sloveenial kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 /* COM/2012/0667 final - 2012/0316 (NLE) */





SELETUSKIRI 1. ETTEPANEKU TAUST Ettepaneku põhjused ja eesmärgid Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi)[1] artikli 395 lõikele 1 võib nõukogu komisjoni ettepaneku põhjal ühehäälselt lubada liikmesriigil võtta erimeetmed, millega tehakse erand kõnealusest direktiivist, et lihtsustada maksu kogumise menetlust või hoida ära teatavat maksudest kõrvalehoidumist või maksustamise vältimist. Komisjonis 30. juulil 2012 registreeritud kirjas taotles Sloveenia luba kohaldada erandit direktiivi 2006/112/EÜ artiklist 287, mis võimaldaks Sloveenial kohaldada käibemaksuvabastust selliste maksukohustuslaste suhtes, kelle aastakäive ei ületa 50 000 eurot. Direktiivi 2006/112/EÜ artikli 395 lõike 2 kohaselt teatas komisjon 18. septembri 2012. aasta kirjas teistele liikmesriikidele Sloveenia taotlusest. Komisjon teatas 19. septembri 2012. aasta kirjaga Sloveeniale, et tal on taotluse hindamiseks kogu vajalik teave. Üldine taust Direktiivi 2006/112/EÜ XII jaotise 1. peatükiga on liikmesriikidele ette nähtud võimalus kohaldada väikeettevõtjate erikorda, sealhulgas kohaldada käibemaksuvabastust selliste maksukohustuslaste suhtes, kelle aastakäive ei ületa teatavat summat. Kõnealune maksuvabastus tähendab seda, et maksukohustuslane ei pea oma tarnete eest käibemaksu maksma ning järelikult ei saa ta käibemaksu tootmissisenditelt maha arvata. Direktiivi 2006/112/EÜ artikli 287 kohaselt võivad liikmesriigid, kes ühinesid pärast 1. jaanuari 1978, kohaldada maksuvabastust maksukohustuslaste suhtes, kelle aastakäive riigi valuutas nende ühinemiskuupäeval kehtinud vahetuskursi kohaselt ei ületanud kõnealuses sättes nimetatud summasid. Sloveenia puhul on selleks ülempiiriks direktiivi 2006/112/EÜ artikli 287 punkti 15 kohaselt kehtestatud 25 000 eurot. Praeguses majanduslikus ja poliitilises olukorras sooviks Sloveenia kõnealust ülempiiri tõsta 50 000 euroni. Sellise ülempiiri kehtestamine lihtsustab väikeettevõtjate käibemaksusüsteemi, vähendades oluliselt korra tingimustele vastavate ettevõtjate maksukoormust, vabastades nad paljudest tavapärase käibemaksusüsteemi kohastest kohustustest. Süsteem oleks maksukohustuslastele vabatahtlik. Sloveenia ametiasutuste sõnul ei oleks erimeetme rakendamisel peaaegu mingisugust mõju Sloveenia poolt lõpptarbimise etapis kogutud käibemaksutulude kogusummale (mitte üle 0,3 %). Ettepaneku valdkonnas kehtivad õigusnormid 2004. aastal tegi komisjon ettepaneku (KOM(2004) 728 (lõplik)[2]) suurendada muu hulgas ka aastakäibe ülempiiri, mida liikmesriigid kasutavad maksukohustuslaste suhtes käibemaksuvabastuse kohaldamiseks, 100 000 euroni. Kooskõla Euroopa Liidu muude tegevuspõhimõtete ja eesmärkidega Ei kohaldata. 2. HUVITATUD ISIKUTEGA KONSULTEERIMISE TULEMUSED JA MÕJU HINDAMINE Konsulteerimine huvitatud isikutega Ei ole asjakohane. Eksperdiarvamuste kogumine ja kasutamine Välisekspertide arvamusi ei olnud vaja kasutada. Mõju hindamine Kavandatava nõukogu otsuse eesmärk on võtta kasutusele lihtsustamismeede, millega kaotatakse paljud selliste ettevõtjate käibemaksukohustused, kelle aastakäive ei ületa 50 000 eurot ja seega on sellel võimalik positiivne mõju. Erandi kitsa reguleerimisala ning piiratud kohaldamisaja tõttu on mõju igal juhul piiratud. 3. ETTEPANEKU ÕIGUSLIK KÜLG Kavandatud meetme kokkuvõte Ettepaneku eesmärk on lubada Sloveenial kehtestada lihtsustusmeede, millega tehakse erand direktiivi 2006/112/EÜ artiklist 287, et vabastada käibemaksust need maksukohustuslased, kelle aastakäive ei ületa 50 000 eurot. Õiguslik alus Nõukogu direktiivi 2006/112/EÜ artikli 395 lõige 1. Subsidiaarsuse põhimõte Ettepanek tehakse Euroopa Liidu ainupädevusse kuuluvas valdkonnas. Subsidiaarsuse põhimõtet seetõttu ei kohaldata. Proportsionaalsuse põhimõte Ettepanek on proportsionaalsuse põhimõttega kooskõlas järgmistel põhjustel. Käesolev otsus käsitleb liikmesriigile tema enda taotlusel antavat luba ja sellega ei kaasne mingeid kohustusi. Erimeede on erandi piiratud reguleerimisala arvestades kooskõlas taotletava eesmärgiga. Vahendi valik Kavandatud õigusakt: nõukogu otsus. Muud meetmed ei oleks asjakohased järgmistel põhjustel. Nõukogu direktiivi 2006/112/EÜ artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Nõukogu otsus on kõige sobivam õigusakt, sest selle saab adresseerida üksikule liikmesriigile. 4. MÕJU EELARVELE Ettepanek ei mõju ebasoodsalt käibemaksust saadavatele ELi omavahenditele, sest Sloveenia arvutab välja nõukogu määruse (EMÜ, EURATOM) nr 1553/89 artikli 6 kohase hüvitise. 5. TÄIENDAV TEAVE Ettepanek sisaldab aegumisklauslit. 2012/0316 (NLE) Ettepanek: NÕUKOGU OTSUS, mille kohaselt lubatakse Sloveenial kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse nõukogu 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi),[3] eriti selle artikli 395 lõiget 1, võttes arvesse Euroopa Komisjoni ettepanekut ning arvestades järgmist: (1) Komisjonis 30. juulil 2012 registreeritud kirjas taotles Sloveenia luba kohaldada erandit direktiivi 2006/112/EÜ artiklist 287, mis võimaldaks Sloveenial kohaldada käibemaksuvabastust selliste maksukohustuslaste suhtes, kelle aastakäive ei ületa 50 000 eurot. (2) Direktiivi 2006/112/EÜ artikli 395 lõike 2 kohaselt teatas komisjon 18. septembri 2012. aasta kirjas teistele liikmesriikidele Sloveenia taotlusest. Komisjon teatas 19. september 2012. aasta kirjaga Sloveeniale, et tal on taotluse hindamiseks kogu vajalik teave. (3) Direktiivi 2006/112/EÜ artikli 287 kohaselt võivad liikmesriigid, kes ühinesid pärast 1. jaanuari 1978, kohaldada maksuvabastust maksukohustuslaste suhtes, kelle aastakäive riigi valuutas nende ühinemiskuupäeval kehtinud vahetuskursi kohaselt ei ületanud kõnealuses sättes nimetatud summasid. Sloveenia on taotlenud, et tema vastavat ülempiiri, mis artikli 287 punkti 15 kohaselt on praegu 25 000 eurot, tõstetaks 50 000 euroni. (4) Väikeettevõtjate erikorra kohane kõrgem ülempiir on lihtsustamismeede, kuna see võib väikeettevõtjate käibemaksukohustusi oluliselt vähendada. Kõnealune erikord on maksukohustuslaste jaoks vabatahtlik. (5) Komisjon on lisanud käibemaksuga seotud kohustuste lihtsustamist käsitlevale 29. oktoobri 2004. aasta direktiivi ettepanekule[4] sätted, mille kohaselt lubatakse liikmesriikidel kehtestada käibemaksuvabastuskorra kohase aastakäibe ülempiiriks 100 000 eurot või samaväärne summa liikmesriigi valuutas, kusjuures kõnealust ülempiiri võidakse igal aastal kohandada. Sloveenia esitatud taotlus on kooskõlas kõnealuse ettepanekuga. (6) Erandi kohaldamine ei mõjuta oluliselt lõpptarbimise etapil kogutud käibemaksutulude kogusummat ega mõjuta käibemaksust saadavaid ELi omavahendeid, ON VASTU VÕTNUD KÄESOLEVA OTSUSE: Artikkel 1 Erandina direktiivi 2006/112/EÜ artikli 287 punktist 15 lubatakse Sloveenial kohaldada käibemaksuvabastust maksukohustuslaste suhtes, kelle aastakäive ei ületa 50 000 eurot. Artikkel 2 Käesolevat otsust kohaldatakse kuupäevani, mil jõustuvad ELi eeskirjad, millega muudetakse aastakäibe ülempiire, millest väiksema käibega maksukohustuslaste suhtes võidakse kohaldada käibemaksuvabastust, või 31. detsembrini 2015, olenevalt sellest, kumb kuupäev saabub varem. Käesolev otsus jõustub järgmisel päeval pärast selle avaldamist Euroopa Liidu Teatajas. Artikkel 3 Käesolev otsus on adresseeritud Sloveenia Vabariigile. Brüssel, Nõukogu nimel eesistuja [1] ELT L 347, 11.12.2006, lk 1. [2] http://eur-lex.europa.eu/LexUriServ/LexUriServ.do?uri=COM:2004:0728:FIN:ET:PDF. [3] ELT L 347, 11.12.2006, lk 1. [4] KOM(2004) 728 (lõplik).